**Scrie-mă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă nu îndrăznești, toate iubirile sunt imposibile!

- Ţi-oi fi trimis cândva un pumn de stele

Fără mesaj sperând să descifrezi

De ce-am tăcut... Povestea vieţii mele

Am aşteptat s-o scrii, s-o inventezi.

Eu am crezut în tine-atunci când visul

Stătea-n genunchi, cu mâinile la piept,

Cu ochii-nchiși am traversat abisul

Şi-am îndrăznit să cred c-aşa e drept

Să-ţi scriu pe cer scrisori, să-nchid sub pleoape

Cerneala unui gând fără răspuns

Pe care-atunci când nu mi-ai fost aproape

L-am ars în foc, dar niciodat’ de-ajuns.

- Din univers mi-ai dăruit o mie

De galaxii, contur nemărginit,

Eu ți-am croit din stele poezie,

O mie una... Tot nu m-am oprit

Crezând mereu că zborul fără tine

E doar un vers arid plutind în vânt,

Că nu-i firesc și nu poate oricine

Să poarte-o nestemată ca veșmânt.

Azi te rescriu, poemul meu, cu sânge

Din pleoapa unui gând cuprins de dor,

Atunci când tac, să știi, condeiul plânge,

Și-alunecă pe fila ce-o ador.

Liliana Trif Ioan Grigoraș